Messi, 301 gols com a blaugrana - FC Barcelona
HomeFutbolPrimer EquipNotíciesMessi, 301 gols com a blaugrana
Messi, 301 gols com a blaugrana
El crac del FC Barcelona supera els 300 gols oficials amb la samarreta del FC Barcelona, amb només 25 anys i una mitjana espectacular de 0,82 gols per partit Messi n’ha marcat 206 a la Lliga, 56 a la Champions, 24 a la Copa del Rei, 10 a la Supercopa d’Espanya, 4 al Mundial de Clubs i un a la Supercopa d’Europa
Messi supera els 300 gols amb la samarreta del Barça
No hi ha cap registre que se li resisteixi. Continua avançant a passos agegantats. Leo Messi ja ha marcat 301 gols oficials com a jugador del FC Barcelona. Només té 25 anys i només ha necessitat 366 partits per assolir-los, ja que la mitjana és espectacular: 0,82 gols per partit. El primer el va fer l’1 de maig del 2005 al Camp Nou contra l’Albacete. El número 300 i el 301, aquest dissabte a Granada, li permeten enllaçar 14 partits seguits de Lliga veient porteria.
48 gols aquesta temporada
El ‘10’ del Barça ha marcat gols en totes les competicions que ha disputat com a blaugrana. A la Lliga la seva mitjana és de 0,86 gols per partit, i a la Champions, de 0,75. L’argentí ha millorat els seus registres any rere any. Va anotar el seu gol oficial número 100 el 17 de gener del 2010 contra el Sevilla; el 200, l’1 de novembre del 2011 al camp del Viktoria Pilzen, i el 300, aquest 16 de febrer en un dels pocs camps de la Lliga que li faltava per marcar. Aquesta temporada ja ha fet 37 gols a la Lliga, 48 en total. El seu sostre continua sent desconegut.
- 206 a la Lliga
- 56 a la Champions
- 24 a la Copa del Rei
- 10 a la Supercopa d’Espanya
- Quatre al Mundial de Clubs
- Un a la Supercopa d’Europa